Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f’isem l-Unjoni Ewropea fil-65 sessjoni tal-Kumitat tal-Protezzjoni tal-Ambjent tal-Baħar dwar l-emendi tal-formoli A u B taċ-Ċertifikati Internazzjonali ta’ Prevenzjoni tat-Tniġġis miż-Żejt u emendi tal-Iskema tal-Verifika tal-Kondizzjoni u fit-92 sessjoni tal-Kumitat tas-Sikurezza Marittima ta’ emendi tal-Kodiċi Internazzjonali tal-Ġestjoni tas-Sikurezza u emendi tal-Kapitolu III tas-SOLAS u tal-Kodiċijiet ta’ Inġenji ta’ Veloċità Għolja tal-1994 u tal-2000 dwar dħul fi spazju magħluq u eżerċizzji tas-salvataġġ /* COM/2013/0212 final - 2013/0112 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Din il-proposta tal-Kummissjoni tikkonċerna l-istabbiliment tal-pożizzjoni tal-Unjoni fi ħdan korpi tal-IMO differenti fir-rigward ta’ dan li ġej: · L-adozzjoni ta’ emendi tal-Formoli Supplimentari A u B taċ-Ċertifikat Internazzjonali ta’ Prevenzjoni tat-Tniġġis miż-Żejt; · L-adozzjoni ta’ emendi tal-Iskema tal-Verifika tal-Kondizzjoni (Riżoluzzjoni MEPC.94 (46)) (li jirriżultaw mill-adozzjoni tal-Kodiċi Internazzjonali dwar il-Programm Imtejjeb ta’ Spezzjonijiet matul Servejs ta’ “Bulk Carriers” u ta’ Tankers taż-Żejt tal-2011); · L-adozzjoni ta’ emendi tal-Kodiċi Internazzjonali tal-Ġestjoni tas-Sikurezza; · L-adozzjoni ta’ emendi tal-Kapitolu III tal-Konvenzjoni SOLAS u tal-Kodiċijiet ta’ Inġenji ta’ Veloċità Għolja tal-1994 u tal-2000 · L-aċċettazzjoni ta’ dawk l-emendi skont id-dispożizzjonijiet rispettivi fil-konvenzjonijiet kkonċernati. 1.1. Formoli Supplimentari A u B taċ-Ċertifikat Internazzjonali ta’ Prevenzjoni tat-Tniġġis miż-Żejt Dawn il-formoli supplimentari taċ-Ċertifikat IOPP jeħtieġ li jinżammu abbord il-bastiment. Il-Formola A tinħareġ għal bastimenti minbarra tankers taż-żejt, filwaqt li l-formola B tinħareġ għat-tankers taż-żejt. L-emenda tikkonċerna t-tħassir ta’ rekwiżit ta’ informazzjoni fiż-żewġ dokumenti għar-reġistrazzjoni tal-kapaċità tal-inċineratur, li fil-passat kienet tiġi rreġistrata fuq iż-żewġ formoli f’litri/siegħa (l/s). Dokument aktar tard, ir-Riżoluzzjoni MEPC.187(59) fl-Anness 2, introduċa metodu differenti għall-kejl (kapaċità f’kW jew f’kcal/s.). L-użu taż-żewġ metodi ta’ kejl instab li jikkawża konfużjoni fir-reġistrazzjoni u fl-ispezzjonijiet; barra minn hekk filwaqt li l-ewwel metodu kien diffiċli biex jiġi applikat, it-tieni instab li ma kien jaqdi l-ebda skop prattiku. Għalhekk ir-rekwiżit li tkun irreġistrata l-kapaċità tal-inċineratur għandha tiġi mħassra miż-żewġ forom. Dawn il-bidliet huma stipulati fl-Anness 13 f’MEPC 64/23/Add.1. Il-Paragrafu 7.32 tar-rapport MEPC 64 (MEPC 64/23) jindika li dawn l-emendi se jiġu adottati f’MEPC 65. 1.2. Skema tal-Verifika tal-Kondizzjoni (Riżoluzzjoni MEPC.94(46)): emendi li jirriżultaw mill-adozzjoni tal-Kodiċi Internazzjonali dwar il-Programm Imtejjeb ta’ Spezzjonijiet matul Servejs ta’ “Bulk Carriers” u ta’ Tankers taż-Żejt 2011) L-Iskema tal-Verifika tal-Kondizzjoni (Condition Assessment Scheme - CAS) tistabbilixxi l-qafas għal spezzjoni intensifikata ta’ bastimenti aktar qodma. Il-Programm Imtejjeb ta’ Spezzjonijiet matul Servejs ta’ “Bulk Carriers” u ta’ Tankers taż-Żejt jew il-Programm Imtejjeb ta’ Servejs (Enhanced Survey Programme - ESP) jispeċifika kif issir l-ispezzjoni intensifikata. Peress li l-CAS tuża l-ESP, il-CAS tirreferi għall-ESP bħala għodda. L-emenda preżenti timmodifika l-CAS sabiex tirreferi għall-Kodiċi ESP tal-aħħar (2011). Dawn il-bidliet huma stipulati fl-Anness 16 f’MEPC 64/23/Add.1. Il-Paragrafu 11.13 tar-rapport MEPC 64 (MEPC 64/23) jindika li dawn l-emendi se jiġu adottati f’MEPC 65. 1.3. Il-Kodiċi Internazzjonali tal-Ġestjoni tas-Sikurezza (ISM) Il-Kodiċi Internazzjonali tal-Ġestjoni tas-Sikurezza għandu fil-mira tiegħu li tiġi assigurata s-sikurezza fuq il-baħar, il-prevenzjoni ta' korriment għall-bniedem jew ta' mewt, u l-prevenzjoni ta' dannu lill-ambjent, b'mod partikolari, lill-ambjent tal-baħar, u lill-proprjetà. L-emendi li jridu jiġu adottati jirriżultaw minn waħda mill-ħafna sottomissjonijiet ta’ suċċess tal-UE lill-IMO dwar dan is-suġġett, f’dan il-każ STW 43/10[1]. Il-modifiki se jaffettwaw il-Kodiċi ISM innifsu u ġew proposti mis-27 Stat Membru u mill-Kummissjoni Ewropea sabiex tittejjeb l-effettività tal-Kodiċi. Il-modifiki fil-Kodiċi jinkludu dan li ġej Il-Parti A, Sezzjoni 6 (Riżorsi u Persunal): żieda ta’ kjarifika speċifika (il-paragrafu 6 2 1 ġdid ) li l-Kumpanija għandha tiżgura forniment ta’ ekwipaġġ xieraq għall-bastiment permezz ta’ proċeduri stabbiliti li jinkludu l-aspetti kollha għaż-żamma ta’ operazzjonijiet abbord li jkunu sikuri u effiċjenti. Il-Parti A, Sezzjoni 12 (il-verifika, ir-reviżjoni u l-evalwazzjoni mill-kumpanija) żieda ta’ kjarifika speċifika (il-paragrafu 12.2 ġdid) f’termini tas-sjieda, tal-kompiti u tar-responsabbiltajiet tal-kumpanija, imposti mill-Kodiċi, sabiex meta Kumpanija tiddelega ċerti kompiti tal-Kodiċi ISM xorta jkollha f’idejha r-responsabbiltà globali, flimkien ma’ rekwiżit ta’ verifika perjodika dwar jekk dawk l-entitajiet li għalihom kienu ġew iddelegati ċerti kompiti relatati mal-Kodiċi ISM qed jaġixxu skont il-Kodiċi ISM Noti f’qiegħ il-paġna: Żieda ta’ referenzi korrispondenti għall-gwida rilevanti fil-Kodiċi Dawn il-modifiki huma stipulati fl-Anness 22 f’MSC 91/22/Add.2. Il-Paragrafu 11.9 tar-rapport MSC 91 (MSC 91/22) jindika li dawn l-emendi se jiġu adottati f’MSC 92. 1.4. Emendi tal-Kapitolu III tas-SOLAS u tal-Kodiċijiet ta’ Inġenji ta’ Veloċità Għolja tal-1994 u tal-2000 kif ukoll tal-Kodiċi tal-Inġenji b’Sosteniment Dinamiku tal-1978 dwar dħul fi spazju magħluq u eżerċizzji tas-salvataġġ Il-Kapitolu III tas-SOLAS jikkonċerna Tagħmir u arranġamenti tas-Salvataġġ. L-emendi inkwistjoni jikkonċernaw ir-Regolament 19 dwar Taħriġ u Eżerċizzji għall-Emerġenzi u jimmiraw għat-tnaqqis fl-imwiet marbuta ma’ dħul fi spazju magħluq billi jeżiġu li l-membri tal-ekwipaġġ li għalihom ir-responsabbiltajiet tagħhom jinkludu d-dħul fi spazji magħluqa u s-salvataġġ, jipparteċipaw fi dħul fi spazju magħluq u fl-eżerċizzju tas-salvataġġ għall-inqas darba kull xahrejn. Emendi simili għandhom jiddaħħlu fil-Kodiċijiet ta’ Inġenji ta’ Veloċità Għolja tal-1994 u tal-2000 kif ukoll fil-Kodiċi ta’ Sikurezza tal-Inġenji b’Sosteniment Dinamiku. L-emendi li jikkonċernaw il-Kodiċijiet HSC tal-1994 u tal-2000 jinsabu rispettivament fl-Annessi 30 u 31 f’MSC 91/22/Add.2. Il-Paragrafu 13.7 tar-rapport MSC 91 (MSC 91/22) jindika li dawn l-emendi se jiġu adottati f’MSC 92. L-emendi li jikkonċernaw il-Kodiċi ta’ Sikurezza tal-Inġenji b’Sosteniment Dinamiku (Kodiċi DSC) huma stipulati fis-sottomissjoni MSC 92/3/1 dwar Emendi konsegwenzjali tal-Kodiċijiet MODU tal-1979, tal-1989 u tal-2009 u tal-Kodiċi DSC bid-data tat-22 ta’ Frar 2013 u introdotti mis-Segretarjat tal-IMO. L-Anness 4 ta’ din is-sottomissjoni fih abbozz tar-Riżoluzzjoni MSC 92 sabiex jiġi emendat il-Kodiċi DSC. Il-Paragrafu 13.9 tar-rapport MSC 91 (MSC 91/22) jindika li dawn l-emendi se jiġu adottati f’MSC 92. Skont ir-Riżoluzzjoni A.373(X), il-Kodiċi DSC jista’ jiġi emendat mill-Kumitat tas-Sikurezza Marittima skont kif meħtieġ. Din hija emenda li ssir, b’konsegwenza ta’ emendi simili li qed isiru f’Kodiċijiet oħra relatati. 1.5. Adozzjoni tal-Emendi 1.5.1. Adozzjoni ta’ emendi tal-formoli Supplimentari A u B taċ-Ċertifikat Internazzjonali ta’ Prevenzjoni tat-Tniġġis miż-Żejt u tal-Iskema tal-Verifika tal-Kondizzjoni Dawn l-emendi ġew approvati waqt l-64 Sessjoni tal-laqgħa tal-Kumitat tal-Protezzjoni tal-Ambjent tal-Baħar bejn i1-5 ta’ Ottubru 2012 u għandhom jitressqu għall-adozzjoni fil-65 sessjoni ta’ dik il-laqgħa tal-Kumitat bejn it-13 u s-17 ta’ Mejju 2013. 1.5.2. Adozzjoni tal-emendi tal-Kodiċi ISM, tal-Kapitolu III tas-SOLAS, tal-Kodiċijiet ta’ Inġenji ta’ Veloċità Għolja tal-1994 u tal-2000 kif ukoll tal-Kodiċi ta’ Sikurezza tal-Inġenji b’Sosteniment Dinamiku. L-emendi tal-Kapitolu III tas-SOLAS u tal-Kodiċijiet HSC tal-1994 u tal-2000 kienu approvati fil-91 Sessjoni tal-laqgħa tal-Kumitat tas-Sikurezza Marittima bejn is-26 u t-30 ta’ Novembru 2012 u għandhom jitressqu għall-adozzjoni fit-92 sessjoni ta’ dik il-laqgħa tal-Kumitat bejn it-12u l-20 ta’ Ġunju 2013. L-emendi konsegwenzjali tal-Kodiċi DSC ġew innutati fil-91 Sessjoni tal-laqgħa tal-Kumitat tas-Sikurezza Marittima bejn is-26 u t-30 ta’ Novembru 2012 u ġew inklużi f’abbozz ta’ Riżoluzzjoni MSC stipulata fl-Anness 4 tas-Sottomissjoni MSC 92/3/1 mis-Segretarjat tal-IMO, li għandha titressaq għall-adozzjoni fit-92 sessjoni ta’ dik il-laqgħa tal-Kumitat bejn it-12u l-20 ta’ Ġunju 2013. Aċċettazzjoni u dħul fis-seħħ Ladarba jiġu approvati u adottati mill-Kumitat tal-IMO kompetenti, kif xieraq, l-emendi se jitressqu quddiem il-partijiet kontraenti rispettivi sabiex dawn jesprimu l-kunsens tagħhom li jintrabtu bl-emendi msemmija. 1.6. Leġiżlazzjoni tal-UE rilevanti 1.6.1. Formoli Supplimentari A u B taċ-Ċertifikat Internazzjonali ta’ Prevenzjoni tat-Tniġġis miż-Żejt Id-Direttiva 2009/16/KE[2] dwar il-kontroll mill-Istat tal-port timmira li tgħin biex jitnaqqas drastikament it-tbaħħir substandard fl-ilmijiet taħt il-ġurisdizzjoni tal-Istati Membri, billi (a) jiżguraw il-konformità mal-leġiżlazzjoni internazzjonali u mal-leġiżlazzjoni tal-UE relatata dwar is-sikurezza marittima, is-sigurtà marittima, il-protezzjoni tal-ambjent tal-baħar u l-kundizzjonijiet tal-għajxien u tax-xogħol abbord; (b) jiġu stabbiliti kriterji komuni għall-kontroll ta’ bastimenti mill-Istat tal-port; (c) tiġi implimentata sistema ta’ kontroll tal-Istat tal-port ibbażata fuq l-ispezzjonijiet imwettqa fi ħdan l-UE u r-reġjun MOU ta’ Pariġi. L-emendi ta’ dawn il-formoli se jkollhom impatt fuq ir-rekwiżiti għal spezzjoni jew għal spezzjonijiet aktar dettaljati kif stabbilit fl-Artikolu 13(1) tad-Direttiva 2009/16/KE, b’mod partikolari l-punt a) għalhekk, skont liema: "1. Ma’ kull spezzjoni inizjali ta’ vapur, l-awtorità kompetenti għandha tiżgura li l-ispettur, bħala minimu: (a) jikkontrolla ċ-ċertifikati u d-dokumenti elenkati fl-Anness IV meħtieġa li jinżammu abbord skont il-leġislazzjoni marittima Komunitarja u l-Konvenzjonijiet marbutin mas-saħħa u s-sigurtà;" Dan iċ-ċertifikat huwa elenkat bħala l-punt 7 fl-Anness IV tad-Direttiva. L-emendi se jirriżultaw f’differenza fir-rekwiżiti provduti f’dawk il-formoli li l-uffiċjali tal-kontroll tal-Istat tal-Port huma obbligati li jeżaminaw skont l-Artikolu 13(1) tad-Direttiva 2009/16/KE. B’konsegwenza l-proċeduri għall-kontroll tal-vapuri msemmija fl-Anness VI tad-Direttiva bħala “L-Anness 1, “Proċeduri ta’ Kontroll tal-Istat tal-port” għall-MOU ta’ Pariġi” jridu wkoll jiġu emendati. 1.6.2. Skema tal-Verifika tal-Kondizzjoni (Riżoluzzjoni MEPC.94(46)): emendi li jirriżultaw mill-adozzjoni tal-Kodiċi Internazzjonali dwar il-Programm Imtejjeb ta’ Spezzjonijiet matul Servejs ta’ ‘Bulk Carriers’ u ta’ Tankers taż-Żejt 2011) Ir-Regolament (UE) Nru 530/2012[3] dwar l-introduzzjoni aċċellerata ta’ rekwiżiti ta’ buq doppju jew ta’ disinn ekwivalenti għal tankers taż-żejt b’buq wieħed għandu l-għan li jistabbilixxi skema aċċellerata għall-applikazzjoni ta’ rekwiżiti ta’ buq doppju jew ta’ disinn ekwivalenti ta’ MARPOL 73/78, kif definiti fl-Artikolu 3 ta’ dan ir-Regolament, għat-tankers taż-żejt li għandhom buq wieħed, u li jiġi pprojbit it-trasport lejn u minn portijiet tal-Istati Membri ta’ żejt tqil f’tankers taż-żejt b’buq wieħed. Dan ir-Regolament jagħmel obbligatorju l-applikazzjoni ta’ Skema tal-Verifika tal-Kondizzjoni tal-IMO (CAS) għat-tankers taż-żejt b’buq wieħed li għandhom aktar minn (15) ħmistax-il sena. L-Artikolu 5 jitlob li tali tankers jikkonformaw mas-CAS, li mbagħad huwa definit fl-Artikolu 6 bħala l-Iskema tal-Verifika tal-Kondizzjoni adottata permezz tar-Riżoluzzjoni MEPC 94(46) tas-27 ta’ April 2001 kif emendata bir-Riżoluzzjoni MEPC 99(48) tal-11 ta’ Ottubru 2002 u bir-Riżoluzzjoni MEPC 112(50) tal-4 ta’ Diċembru 2003. Filwaqt li għalhekk din l-emenda li jmiss mhijiex kwotata fid-definizzjoni tas-CAS mogħtija fl-Artikolu 6 tar-Regolament, dan se jkollu effett ġuridiku u r-Regolament għandu jiġi aġġornat sabiex iqis żviluppi ġodda fil-livell internazzjonali. 1.6.3. Il-Kodiċi Internazzjonali tal-Ġestjoni tas-Sikurezza (ISM) Ir-Regolament (KE) 336/2006[4] dwar l-implimentazzjoni tal-Kodiċi Internazzjonali dwar l-Amministrazzjoni tas-Sigurtà fi ħdan il-Komunità u li jħassar ir-Regolament tal-Kunsill (KE) Nru 3051/95 għandu l-għan li jtejjeb il-ġestjoni tas-sikurezza u t-tħaddim sikur ta’ bastimenti kif ukoll il-prevenzjoni ta’ tniġġis minn bastimenti. Dan jagħmlu billi jiżgura li l-kumpaniji li joperaw dawk il-bastimenti jikkonformaw mal-Kodiċi ISM permezz ta’: (a) l-istabbiliment, l-implimentazzjoni u l-manutenzjoni xierqa minn kumpaniji tas-sistemi ta’ amministrazzjoni tas-sigurtà (sistemi tal-ġestjoni tas-sikurezza) abbord u fuq ix-xatt; kif ukoll (b) il-kontroll tagħhom mill-amministrazzjonijiet tal-Istat tal-bandiera u tal-port. Ir-Regolament (UE) Nru 336/2006[5] kien il-bażi għas-sottomissjoni li temenda l-Kodiċi ISM u għalhekk se jiġi affettwati minn dawn l-emendi. Il-Kodiċi ISM, għalkemm stabbilit fl-Anness I tar-Regolament, huwa wkoll definit fl-Artikolu 2(1) bħala “fil-verżjoni aġġornata” tiegħu. L-Artikolu 5 jesiġi li l-vapuri inklużi fil-kamp tal-applikazzjoni tar-Regolament skont l-Artikolu 3(1) jikkonformaw mar-rekwiżiti tal-Parti A tal-Kodiċi ISM. Għalhekk il-bidliet li għandhom jiġu adottati f’MSC 92 se jkollhom effett ġuridiku diretti fuq ir-Regolament. 1.6.4. Emendi tal-Kapitolu III tas-SOLAS tal-Kodiċijiet HSC tal-1994 u tal-2000 u tal-Kodiċi DSC dwar dħul fi spazju magħluq u eżerċizzji tas-salvataġġ Id-Direttiva 2009/45/KE[6] dwar regoli u standards ta’ sigurtà għal vapuri tal-passiġġieri, kif emendata bid-Direttiva 2010/65/UE, għandha l-għan li tintroduċi livell uniformi ta’ sikurezza tal-ħajja u tal-proprjetà fuq bastimenti tal-passiġġieri u fuq inġenji tal-passiġġieri ta’ veloċità għolja, dawk ġodda kif ukoll dawk eżistenti, meta ż-żewġ kategoriji ta’ bastimenti u inġenji jwettqu vjaġġi domestiċi, u li tistabbilixxi proċeduri għan-negozjar fil-livell internazzjonali bil-għan li jkun hemm armonizzazzjoni tar-regoli għal bastimenti tal-passiġġieri li jwettqu vjaġġi internazzjonali. L-Artikolu 6(4) tad-Direttiva japplika speċifikament għall-Kodiċijiet HSC tal-1994 u tal-2000 għal inġenji tal-passiġġieri domestiċi ta’ veloċità għolja. Għal dawk l-inġenji aktar antiki li għalihom ma japplikawx il-kodiċijiet HSC, id-Direttiva tapplika l-Kodiċi DSC ta’ qabel (l-Artikolu 6(4)(a)(iii)). Għalhekk għaż-żewġ Kodiċijiet HSC, l-introduzzjoni ta’ emendi ġodda tal-Kapitlu 18 (rekwiżiti operattivi) u fil-każ tal-Kodiċi DSC l-emendi ekwivalenti fil-Kapitolu 17 (rekwiżiti operattivi) se jkollhom effett ġuridiku fuq il-liġi tal-UE. 1.7. Kompetenza tal-UE Fid-dawl tal-leġiżlazzjoni rilevanti tal-UE imsemmija hawn fuq, il-Kummissjoni tqis li l-adozzjoni ta’ emendi: (1) tal-Formoli Supplimentari A u B taċ-Ċertifikat Internazzjonali ta’ Prevenzjoni tat-Tniġġis miż-Żejt (2) tal-Iskema tal-Verifika tal-Kondizzjoni (Riżoluzzjoni MEPC.94(46)): emendi li jirriżultaw mill-adozzjoni tal-Kodiċi Internazzjonali dwar il-Programm Imtejjeb ta’ Spezzjonijiet matul Servejs ta’ “Bulk Carriers” u ta’ Tankers taż-Żejt tal-2011) (3) tal-Kodiċi Internazzjonali dwar il-Ġestjoni tas-Sikurezza (ISM); kif ukoll (4) L-emendi tal-Kapitolu III tas-SOLAS tal-Kodiċijiet HSC tal-1994 u tal-2000 u tal-Kodiċi DSC dwar dħul fi spazju magħluq u eżerċizzji tas-salvataġġ Jaqgħu taħt il-kompetenza esklussiva tal-UE li l-Unjoni kisbet skont l-Artikolu 3(2) tat-TFUE, sakemm l-adozzjoni tal-istrumenti internazzjonali inkwistjoni tista’ tolqot regoli komuni jew tbiddel il-kamp ta’ applikazzjoni tagħhom. F’dan ir-rigward: (1) L-emenda tal-Formoli Supplimentari A u B taċ-Ċertifikat IOOP se jkollhom effett dirett fuq id-Direttiva 2009/16/KE għaliex se tirriżulta f’differenza fir-rekwiżiti f’tali formoli li l-Uffiċjali tal-Kontroll tal-Istat tal-Port huma obbligati li jiċċekkjaw skont l-Artikolu 13(1) ta’ din id-Direttiva; (2) L-emenda tal-Iskema tal-Verifika tal-Kondizzjoni (Riżoluzzjoni MEPC.94(46)) se tanteċipa u tiddefinixxi minn qabel kwalunkwe aġġornament fil-ġejjieni tal-Iskema CAS, li hija applikabbli skont l-Artikoli 5 u 6 tar-Regolament 530/2012, sabiex jitqiesu l-iżviluppi riċenti fil-proċeduri tal-Programm Imtejjeb ta’ Servejs; (3) L-emendi tal-Kodiċi Internazzjonali tal-Gestjoni tas-Sikurezza se jaffettwaw direttament il-forma tal-Kodiċi li huwa implimentat permezz tar-Regolament (KE) 336/2006; kif ukoll (4) L-emendi tal-Kapitolu III tas-SOLAS, tal-Kodiċijiet HSC tal-1994 u tal-2000 kif ukoll tal-Kodiċi DSC se jkollhom effett dirett fuq id-Direttiva 2009/45/KE. Konsistenti ma’ ġurisprudenza konsolidata b’mod tajjeb, ukoll jekk l-Unjoni mhix Membru tal-IMO, l-Istati Membri mhumiex awtorizzati li jieħdu obbligi li jistgħu jaffettwaw ir-regoli tal-UE ppromulgati sabiex jinkisbu l-għanijiet tat-Trattati, sakemm ma jkunux awtorizzati li jagħmlu dan permezz ta’ Deċiżjoni tal-Kunsill, fuq proposta mill-Kummissjoni. Il-ħtieġa għall-awtorizzazzjoni għalhekk hija estiża għal kwalunkwe obbligu bħal dan, irrispettivament mis-suġġett tal-istrumenti internazzjonali konċernati. 1.8. Konklużjoni Il-Kummissjoni għalhekk tipproponi Deċiżjoni tal-Kunsill dwar il-pożizzjoni li għandha tiġi adottata f’isem l-Unjoni Ewropea għall-kwistjonijiet msemmija fil-paragrafu 1.7 hawn fuq li għandha tiġi adottata fil-65 sessjoni tal-Kumitat tal-Protezzjoni tal-Ambjent tal-Baħar u fit-92 sessjoni tal-Kumitat tas-Sikurezza Marittima rispettivament. 2013/0112 (NLE) Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f’isem l-Unjoni Ewropea fil-65 sessjoni tal-Kumitat tal-Protezzjoni tal-Ambjent tal-Baħar dwar l-emendi tal-formoli A u B taċ-Ċertifikati Internazzjonali ta’ Prevenzjoni tat-Tniġġis miż-Żejt u emendi tal-Iskema tal-Verifika tal-Kondizzjoni u fit-92 sessjoni tal-Kumitat tas-Sikurezza Marittima ta’ emendi tal-Kodiċi Internazzjonali tal-Ġestjoni tas-Sikurezza u emendi tal-Kapitolu III tas-SOLAS u tal-Kodiċijiet ta’ Inġenji ta’ Veloċità Għolja tal-1994 u tal-2000 dwar dħul fi spazju magħluq u eżerċizzji tas-salvataġġ IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9) tiegħu, Wara li kkunsidra l-proposta mill-Kummissjoni Ewropea, Billi: (1) L-azzjoni mill-Unjoni Ewropea fis-settur tat-trasport marittimu għandha timmira biex ittejjeb is-sikurezza marittima; (2) Diġà approvati mill-Kumitat tal-Protezzjoni tal-Ambjent tal-Baħar tal-IMO fl-64 Sessjoni tiegħu (MEPC 64, Ottubru 2012), l-emendi li saru tal-Formoli Supplimentari A u B taċ-Ċertifikat Internazzjonali ta’ Prevenzjoni tat-Tniġġis miż-Żejt (IOPP) u tal-iskema tal-Verifika tal-Kondizzjoni (CAS) (Riżoluzzjoni MEPC.94(46) (li jirriżultaw mill-adozzjoni tal-Kodiċi Internazzjonali dwar il-Programm Imtejjeb ta’ Spezzjonijiet matul Servejs ta’ “Bulk Carriers” u ta’ Tankers taż-Żejt 2011) huma mistennija li jiġu adottati fil-laqgħa tal-Kumitat tal-Protezzjoni tal-Ambjent tal-Baħar tal-IMO fil-65 sessjoni tagħha li se sseħħ bejn it-13 u s-17 ta’ Mejju 2013. (3) Diġà approvati mill-Kumitat tas-Sikurezza Marittima tal-IMO fil-91 Sessjoni tiegħu, l-emendi tal-Kodiċi Internazzjonali tal-Ġestjoni tas-Sikurezza (ISM) u l-emendi tal-Kapitolu III tas-SOLAS, tal-Kodiċijiet HSC tal-1994 u tal-2000 u tal-Kodiċi DSC huma mistennija li jiġu adottati fil-laqgħa tal-Kumitat tas-Sikurezza Marittima tal-IMO fit-92 sessjoni tiegħu f’Ġunju 2013. (4) Ladarba jiġu adottati, l-emendi tal-konvenzjonijiet imsemmija hawn fuq se jiġu sottomessi mill-IMO lis-Segretarju Ġenerali lill-Partijiet Kontraenti rispettivi sabiex dawn jesprimu l-kunsens tagħhom li jintrabtu bl-emendi msemmija. (5) L-emendi tal-Formoli Supplimentari A u B tal-Formoli Supplimentari A u B taċ-Ċertifikat Internazzjonali ta’ Prevenzjoni tat-Tniġġis miż-Żejt (IOPP) se jħassru rekwiżit ta’ informazzjoni dwar il-kapaċità tal-inċineratur; iċ-Ċertifikat IOPP huwa kopert bil-punt 7 tal-Anness IV tad-Direttiva Nru 2009/16/KE[7] dwar il-kontroll tal-Istat tal-port, bħala formola li l-Artikolu 13(1) tad-Direttiva jobbliga lill-uffiċjali tal-kontroll tal-Istat tal-port ta’ Stat Membru biex jikkontrollaw. (6) L-emendi tal-Iskema tal-Verifika tal-Kondizzjoni (CAS) għal tankers taż-żejt b’buq wieħed se jimmodifikaw il-CAS biex tirreferi għall-aħħar (2011) Programm Imtejjeb ta’ Spezzjonijiet matul Servejs ta’ ‘Bulk Carriers’ u ta’ Tankers taż-Żejt jew għall-Programm Imtejjeb ta’ Servejs (ESP). Ir-Regolament (UE) Nru 530/2012[8] dwar l-introduzzjoni aċċellerata ta’ rekwiżiti ta’ buq doppju jew ta’ disinn ekwivalenti għal tankers taż-żejt b’buq wieħed japplika is-CAS fl-Artikoli 5 u 6. (7) L-emendi tal-Kodiċi ISM se jintroduċu kjarifiki speċifi għall-Kodiċi f’termini tal-kunsiderazzjonijiet xierqa għall-forniment ta’ ekwipaġġ u tar-responsabbiltà għall-kompiti delegati relatati mal-ISM kif ukoll żieda rilevanti ta’ noti ta’ qiegħ il-paġna. Il-Kodiċi ISM, għalkemm stabbilit fl-Anness I tar-Regolament (KE) Nru 336/2006[9] dwar l-implimentazzjoni tal-Kodiċi ISM u li jħassar ir-Regolament tal-Kunsill Nru 3051/95, huwa wkoll iddefinit fl-Artikolu 2(1) bħala ‘fil-verżjoni aġġornata” tiegħu. Art. L-Artikolu 5 jesiġi li vapuri koperti minn dan ir-Regolament jikkonformaw mar-rekwiżiti tal-Parti A tal-Kodiċi ISM. Għalhekk il-bidliet li għandhom jiġu adottati f’MSC 92 se jkollhom effett ġuridiku dirett fuq ir-Regolament. (8) L-emendi tal-Kapitolu III tas-SOLAS u b’mod aktar speċifiku tal-Kodiċijiet HSC tal-1994 u tal-2000 kif ukoll tal-Kodiċi DSC se jintroduċu fir-Regolament 19 tas-SOLAS, fil-Kapitolu 18 tal-Kodiċijiet HSC u fil-Kapitolu 17 tal-Kodiċi DSC obbligu għat-taħriġ tas-salvataġġ għal dawk il-membri tal-ekwipaġġ b’responsabbiltajiet ta’ ħidma fi spazji magħluqa. Id-Direttiva 2009/45/KE[10] dwar regoli u standards ta’ sigurtà għal vapuri tal-passiġġieri, kif emendata bid-Direttiva 2010/65/UE, tapplika speċifikament il-Kodiċijiet HSC tal-1994 u tal-2000 għal inġenji domestiċi tal-passiġġieri b’veloċità għolja. Għal inġenji aktar antiki li għalihom il-Kodiċijiet HSC ma japplikawx, id-Direttiva tapplika l-Kodiċi DSC ta’ qabel. (9) Dawn l-emendi li għandhom jiġu adottati f’MEPC 65 u f’MSC 92 jistgħu jitqiesu bħala żviluppi pożittivi u għalhekk għandhom jingħataw l-appoġġ tal-Unjoni. (10) L-Unjoni Ewropea la hija Membru tal-IMO u lanqas parti kontraenti għall-konvenzjonijiet imsemmija hawn fuq. Huwa għalhekk meħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni fil-kumitati tal-IMO msemmija u biex jesprimu l-kunsens tagħhom li jintrabtu b’dawn l-emendi. ADOTTAT DIN ID-DEĊIŻJONI: Artikolu 1 (1) Il-pożizzjoni tal-Unjoni fil-65 sessjoni tal-Kumitat tal-Protezzjoni tal-Ambjent tal-Baħar tal-IMO għandha tkun li taqbel li l-adozzjoni tal-emendi tal-Formoli A u B taċ-Ċertifikat Internazzjonali ta’ Prevenzjoni tat-Tniġġis miż-Żejt u l-emendi tal-Iskema tal-Verifika tal-Kondizzjoni (ir-Riżoluzzjoni MEPC 94(46)), kif approvati mill-kumitat imsemmi fil-64 sessjoni tiegħu, kif stabbilit fl-Annessi 13 u 16 tad-dokument tal-IMO MEPC 64/23/Add.1. (2) Il-pożizzjoni tal-Unjoni fit-92 sessjoni tal-Kumitat tas-Sikurezza Marittima tal-IMO għandha tkun li taqbel li l-adozzjoni tal-emendi tal-Kodiċi ISM u tal-linji gwida relatati u l-introduzzjoni ta’ rekwiżit tat-taħriġ ġdid għas-salvataġġ fi spazji magħluqa fil-Kapitolu III tal-Konvenzjoni SOLAS tal-1974, tal-Kodiċijiet HSC tal-1994 u tal-2000 u tal-Kodiċi DSC kif approvati mill-Kumitat fil-91 sessjoni tiegħu, kif stabbilit fl-Annessi 22, 30 u 31 tad-dokument tal-IMO MSC 91/22/Add. 2, rispettivament fl-Anness 4 tad-dokument tal-IMO MSC 92/3/1. (3) Il-pożizzjoni tal-Unjoni kif stipulata fil-paragrafi 1 u 2 ta’ dan l-Artikolu għandha tiġi espressa mill-Istati Membri, li huma membri tal-IMO, billi jaġixxu b’mod konġunt fl-interess tal-Unjoni. (4) Jista’ jsir qbil dwar bidliet formali u minuri għal din il-pożizzjoni mingħajr ma jkun hemm il-ħtieġa li tiġi emendata dik il-pożizzjoni. Artikolu 2 L-Istati Membri huma b’dan awtorizzati li jagħtu l-kunsens tagħhom li jintrabtu, fl-interess tal-Unjoni ma’ din id-Deċiżjoni, bl-emendi msemmija fl-Artikoli 1(1) u (2). Artikolu Din id-Deċiżjoni hija indirizzata lill-Istati Membri. Magħmul fi Brussell, Għall-Kunsill Il-President [1] STW 43/10 Improving the effectiveness of implementation of the International Safety Management Code [2] ĠU L 131, 28.5.2009, P. 5 [3] ĠU L 172, 30.6.2012, p. 3 [4] ĠU L 64, 4.3.2006, p. 1 [5] ĠU L 64, 4.3.2006, p. 1 [6] ĠU L 163, 25.6.2009, p. 1 [7] ĠU L 131, 28.5.2009, p. 5 [8] ĠU L 172, 30.6.2012, p. 3 [9] ĠU L 64, 4.3.2006, p.1 [10] ĠU L 163, 25.6.2009, p.1